क्या सपा में वापसी के लिए तैयार हैं शिवपाल? दिया ये बयान
प्रगतिशील समाजवादी पार्टी के अध्यक्ष शिवपाल सिंह यादव ने शनिवार को कहा कि वह चाहते हैं कि सभी समाजवादी फिर एक हो जाएं और इसके लिए वह त्याग करने को भी तैयार हैं।
लखनऊ. समाजवादी पार्टी के दो फाड़ हो चुके हैं। मुलायम सिंह यादव के भाई शिवपाल यादव प्रगतिशील समाजवादी पार्टी के नाम से अलग दल बना चुके हैं, जिसका नुकसान 'सैफई के यादव कुनबे' को झेलना पड़ा है। लोकसभा चुनाव के बाद ये ही ये बातें उठती रही हैं कि दोनों दलों को फिर से एक हो जाना चाहिए। अब शिवपाल सिंह यादव ने भी बड़ा बयान दिया है। प्रगतिशील समाजवादी पार्टी के अध्यक्ष शिवपाल सिंह यादव ने शनिवार को कहा कि वह चाहते हैं कि सभी समाजवादी फिर एक हो जाएं और इसके लिए वह त्याग करने को भी तैयार हैं। शिवपाल ने इटावा में संवाददाताओं से कहा, ''देखिये हम चाहते हैं कि सभी समाजवादी फिर से एक हो जाएं । इसके लिए हमने तो पूरा त्याग करने के लिए कह ही दिया है।''उन्होंने हिन्दी में ट्वीट कर यह बात कही। शिवपाल ने चौधरी चरण सिंह कालेज में ध्वजारोहण किया। शिवपाल ने सपा से अलग होकर अक्टूबर 2018 में नयी पार्टी बनायी थी। अखिलेश यादव के सपा अध्यक्ष बनने के बाद जनवरी 2017 में यादव परिवार की कलह खुलकर सामने आ गयी थी।